KBANK ปล่อยสินเชื่อ SA วงเงิน 1.63 พันลบ. ลุยโครงการ “Landmark @Grand Station” เต็มสูบ
SA ร่วมกับ KBANK ลงนามสัญญาสนับสนุนสินเชื่อเพื่อโครงการ Landmark @Grand Station By Siamese Asset วงเงิน 1,630 ลบ. พร้อมเดินหน้าเมกะโปรเจคมิกซ์ยูสแลนมาร์ค รามอินทราเต็มกำลัง 
SA ร่วมกับ KBANK ลงนามสัญญาสนับสนุนสินเชื่อเพื่อโครงการ Landmark @Grand Station By Siamese Asset วงเงิน 1,630 ลบ.
3 ธ.ค. 2564

นายขจรศิษฐ์ สิ่งสรรเสริญ ประธานเจ้าหน้าที่บริหาร บริษัท ไซมิส แอสเสท จำกัด (มหาชน) หรือ SA ผู้พัฒนาอสังหาริมทรัพย์แบบครบวงจร ภายใต้แนวคิด “Asset of Life สร้างกำไรให้กับทุกการใช้ชีวิต” เปิดเผยว่า บริษัทฯ ได้เซ็นลงนามสัญญาสนับสนุนสินเชื่อจากธนาคารกสิกรไทย จำกัด (มหาชน) หรือ KBANK วงเงินกู้โครงการ 1,630 ล้านบาท เพื่อสนับสนุนงานโครงการ Landmark @Grand Station By Siamese Asset ซึ่งเป็นโครงการเมกะโปรเจคมิกซ์ยูส แลนมาร์คใหม่ ย่านรามอินทราที่เพียบพร้อมด้วยที่พักอาศัย ร้านอาหาร ร้านค้า และสิ่งอำนวยความสะดวกมากมาย พร้อมการันตีคุณภาพและบริการระดับโรงแรมด้วยห้องพักอาศัยแบบ Branded Residence โดยแบรนด์ CASSIA by BANYAN TREE ในราคาที่จับต้องได้ โดยราคาเริ่มต้นเพียง 2.39 ล้านบาท
“โครงการ Landmark @Grand Station ตั้งอยู่ในทำเลที่เด่นในทุกด้าน ใกล้สถานีรถไฟฟ้าสายสีชมพู 400 เมตร ใกล้ห้างสรรพสินค้าและโรงพยาบาลหลายแห่ง และใกล้สนามบินสุวรรณภูมิเพียง 15 นาทีเท่านั้นนอกจากนี้ยังมีการบริการและบริหารอาคารเทียบเท่าการบริการแบบโรงแรม เพื่อเพิ่มคุณภาพและสร้างความแตกต่างจากคู่แข่ง จึงเชื่อมั่นว่าหลังจากได้รับการสนับสนุนสินเชื่อดอกเบี้ยต่ำจากธนาคารกสิกรไทย จะทำให้การบริหารทางการเงินมีความแข็งแกร่งมากยิ่งขึ้น อีกทั้งยังเป็นการสนับสนุนโอกาสในการขยายการเติบโตในอนาคตได้อย่างมั่นคง” นายขจรศิษฐ์ กล่าว
ด้านนายปัญญา คงคาไพศาล ผู้ช่วยกรรมการผู้จัดการ KBANK กล่าวว่า ธนาคารให้การสนับสนุนการพัฒนาโครงการ Landmark @Grand Station ของบริษัท ไซมิส แอสเสท จำกัด (มหาชน) ด้วยวงเงินสินเชื่อ 1,630 ล้านบาท ด้วยความเชื่อมั่นในสถานะการเงินและประสบการณ์ในการพัฒนาโครงการอสังหาริมทรัพย์มากว่า 10 ปี โดยโครงการ Landmark @Grand Station เป็นโครงการ Mixed Use ที่ตอบโจทย์ไลฟ์สไตล์การใช้ชีวิต ประกอบกับที่ตั้งอยู่บนถนนรามอินทราถือเป็นทำเลยุทธศาสตร์ของพื้นที่กรุงเทพตอนเหนือ มีความโดดเด่นด้านคมนาคม รวมถึงรถไฟฟ้าสายสีชมพูที่อำนวยความสะดวกในการเดินทาง